Anna Severine Lindeman

Anna Severine Lindeman (født 29. oktober 1859 i Trondheim, død 24. juni 1938 i Oslo) var en norsk komponist og musikklærer. Hun komponerte en strykekvartett, flere klaververker, sanger og tre stykker for fiolin eller cello og klaver.

Hun var sønnedatter av organisten Ole Andreas Lindeman og Anna Severine Hickmann og datter av legen Peter Tangen Lindeman (1810–1888) og  Louise Augusta Bauck (1826–1906).

Hun  fikk sine første pianotimer hos farens søster Severine Dons, senere hos tanten Juliane Cathrine Lindeman Krogness (1816–1879) og onkelen Just Lindemann (1822–1894) lærte henne om noter og harmonier. Hun reiste fra Trondheim til Christiania omkring 1878 og begynte der å spille hos sin fire år eldre kusine Astrid Lindeman, senere gift Swensen (1855–1936).

I1884 ble hun gift med sin fetter Peter Brynie Lindeman (1855–1930) som var organist og  som hadde grunnlagt en privat organistskole sammen med sin far, Ludvig Mathias Lindeman. Anna og Peter Lindeman drog til Dresden, der han tok undervisning i cellospill og hun i klaver og sang. Etter et halvt år bosatte de seg i Kristiania og begynte å utvikle den organistskolen Peter Lindeman og faren hadde grunnlagt, til det som skulle bli Musikkonservatoriet i Oslo. Fra 1912 var også Anna Severine blant lærerne ved konservatoriet. Etter mannens død i 1930 fortsatte hun å komponere.

Sønnen Trygve Lindeman (1896–1979) spilte cello og var konservatoriets direktør fra 1930. Datteren Signe Augusta Lindeman (1895–1974) ble også komponist.

Se også 
 Lindeman (slekt)

Referanser 

Norske komponister
Personer begravet på Vår Frelsers gravlund
Personer fra Trondheim kommune